EU enig om Schengen-reglene
Medlemslandene, EU-parlamentet og EU-kommisjonen ble onsdag kveld enige om å gi Kommisjonen større kontroll og innflytelse over håndhevingen av Schengen-reglene. Samtidig skal hvert Schengen-land kunne be om få innføre midlertidige grensekontroller i inntil to år under særlige omstendigheter. Det gjelder blant annet terrortrusler og i tilfeller der landene kan vise at andre medlemsland ikke klarer å sikre yttergrensene. Bakgrunn: Mener Schengen åpner Norge for kriminelle Norge er også med i Schengen-samarbeidet, som har fjernet passkontrollen mellom i alt 26 deltakerland. - Nå har vi et regelverk som gjør at ingen land, som visse land truet med å gjøre for to år siden, bare plutselig kan stenge en Schengen-grense om det ikke er en stor terrortrussel eller lignende, sier innenrikskommissær Cecilia Malmström til nyhetsbyrået TT. Avtalen skal formelt vedtas i både EU-parlamentet og av medlemslandene. Senterpartiets landsmøte gikk i april inn for at Norge skal meldes ut av Schengen-samarbeidet. Statsminister Jens Stoltenberg er derimot klokkeklar på at det er utelukket med en utmelding: - Jeg har full respekt for at de enkelte partier kan fatte sine egne vedtak, men de tre partiene avklarte i god tid før de gikk til valg i 2005 at EØS og tilhørende avtaler, blant annet Schengen, og NATO-medlemskapet ligger fast. Dette har både SV og Sp bekreftet. Ap på sin side avstår fra å reise spørsmålet om norsk EU-medlemskap, sa Stoltenberg i Stortingets spørretime i april.
Etter flere års tautrekking er EU kommet til enighet om nye regler for muligheten til å stenge grensen og bedrive passkontroll i Schengen-området.